ወዲ ትኹል፡ ኣነ ምስ ኣቦይ፡ ኣብ እንዳ ሃለቃ (የኔታ) ናይ እምነት ትምህርቲ እየ ዝመሃር ነይረ። ንሱ ከኣ ነቲ ኣብ ትግርኛ ዘለኒ ዓቕሚ ከምዝጉልብት ገይሩዎ እዩ። ጉዳመኛ ኣምበላይ ትብል ደርፊ'ውን ኣብቲ ሽዕኡ እዋን ዘውጻእክዋ ደርፊ ነይራትኒ። ጉዳመኛ ኣንበላይን ይክኣሎን ዝብላ ቃላት ድማ ኣብ ሕበረተሰብና ልሙዳት ኣበሃህላታት እየን። ኣብ ሕብረተሰብና፡ 'ይከኣሎ'ዩ ኣምላኽ' 'ኣጆኻ ዝወደይ ይከኣሎ'ዩ' ምባል ዝውቱር ኣበሃህላ'ዩ። ጉዳመኛ ኣምበላይ ዝብል ድማ ሓደ ዘይግቡር ዝገብር፤ ቅያ ንዝፍጽም ንምግላጽ ኣብ ሕብረተስብና ልሙድ ዝኾነ ኣገላልጻ እዩ። ክልቲአን እዘን ጉዳመኛ ኣምበላይን ይክኣሎን ዝብላ ደርፍታት ድማ ብሓደ እየ ሰሪሐየን። እሞ ተጋዳላይ'ሲ ድሕሪ እዛ ደርፍኻ'ዩ ይከኣሎ ክብሃል ጀሚሩ?
